钦定古今图书集成/明伦汇编/氏族典/第385卷 > 李大亮
## 钦定古今图书集成/明伦汇编/氏族典/第385卷 > 李大亮

按《唐书李大亮传》：“大亮，京兆泾阳人。祖琰，为魏度支
尚书。大亮有才略，隋末署庞玉行军兵曹。李密寇东
都，大亮被擒，贼将张弼异之，引与语，遂定交。高祖入
关，大亮自归，授土门令，擢金州总管府司马，迁安州
刺史，使徇广州，至九江，会辅公祏反，以计擒其将，迁
越州都督。贞观初，徙交州，封武阳县男，召授太府卿”，
复出凉州都督。时突厥亡，帝遂欲怀四夷，置降胡、河
南。诏大亮为西北道安抚大使。大亮上言：“河西积困
夷狄，州县萧条。加因隋乱，残耗已甚。臣愚愿停招慰，
省劳役，使边人得就农亩，此中国利也。”帝纳其计。八
年，为剑南道巡省大使，会讨吐谷浑，为河东道行军
总管，与李靖俱出北道。进爵为公，拜右卫大将军。晋
王为皇太子，诏大亮兼右卫率，又兼工部尚书。十八
年，幸洛阳，诏副房元龄居守。临终，表请罢辽东役，谥
曰懿。大亮尝以张弼脱其死，及贵，念有以报之。时弼
为将作丞，匿不见。一日，识诸涂，持弼泣，悉推家财与
之，弼拒不受，乃言于帝曰：“臣及事陛下，张弼力也，愿
悉臣官爵授之。”帝为迁弼中郎将、代州都督。世皆贤
大亮能报而多，弼不自伐也。